Tusea reprezintă modalitatea prin care organismul reacționează la iritarea gâtului sau căilor aeriene, cu scopul de a îndepărta factorul declanșator. O tuse ocazională este ceva normal, chiar sănătos. Totuși, dacă tusea persistă pentru câteva săptămâni sau determină expectorare de sânge, atunci este necesară apelarea la un medic. Alteori, însă, tusea poate fi dureroasă, cauzând disconfort la nivelul toracelui. Acest lucru este relativ frecvent întâlnit, fără să cauzeze îngrijorare în cele mai multe dintre cazuri. Totuși, dacă tusea dureroasă este persistentă sau severă, atunci se recomandă apelarea la un medic specialist. Medicii spun că durerea poate avea caracter pulsatil sau de junghi, fiind însoțită de mialgii, fatigabilitate, expectorație, dispnee sau wheezing. Dacă tusea este severă sau persistentă, efortul făcut de mușchi îi epuizează, determinând durere sau iritație la acel nivel.